د هند د یو رېکشا چلوونکي زوی د کرکټ نړیوال ریکارډ جوړ کړ
په هند کې د ښوونځي یو ماشوم په یوې سیالۍ کې تر ۱۰۰۰ (زر) ډېرې منډې وکړې او په کرکټ کې يې ۱۱۷ کلن ریګارډ مات کړ.
هند چې په کرکټ کې ډېر شهرت لري هر وخت په کې د ښوونځیو په کچه د کرکټ سیالۍ کیږي چې د راتلونکې لپاره غوره لوبغاړي پېدا شي. د هند د ممبۍ د ښار یو زده کوونکي په یوې لوبې کې ۱۰۰۹ منډې وکړې چې دا د کرکټ په تاریخ کې په یوې لوبې کې تر ټولو ډېرې منډې دي. پنځلس کلن پراناوا داناواد په ۳۲۳ توپونو باندې دومره منډې وکړې او د ۱۱۷ کالو یو پخوانی ریګارډ یې مات کړ. پراناوا داناواد ۱۲۹ څلوریزې او ۵۹ شپږیزې ووهلې. تر هغه مخکې یو وارې په ۱۸۹۹ کال کې د انګلينډ د ښوونځیو په داخلي سیالیو کې یو بل لوبغاړي په یوې لوبې کې ۶۲۸ منډې کړې وې. داناواد د یو رېکشا چلوونکي زوی دی. دی د ممبۍ په ښار کې د ګاندي د عالي لېسې په لوبډلې کې لوبیږي او د سه شنبې په ورځ یې دا نوی تاریخ جوړ کړ. جالبه دا وه چې د هغوی مخالفه، د اریا ګروګول د ښوونځي لوبډله، یوازې په ۳۱ منډو وسوځېدله. د هند د ممبي ایالت د ښوونځیو دغه سیالۍ د بندري کپ په نامه یادیږي. نوموړي د هندوستان ټایمز ورځپاڼې ته وویل " زه چټک منډه جوړوونکی یم ،هر وخت چټکې او ډېرې منډې کوم. کله چې نن لوبې ته راووتم په خیال کې مې نه و چې داسې یو ریګارډ به جوړوم. " د اسوشیټټ پرس خبري اژانس وايي چې د هغه لوبه په هند کې په بېسارې ډول ستایل شوې، په خاص ډول په ټولنیزو رسینو ټویټر او فیسبوک کې هغه ډېر ستایل شوی او یاد شوی دی. د هند پخواني افسانوي لوبغاړي سچن ټنډولګر پر خپل ټویټر باندې هغه ته مبارکي ورکړه " پراناوا داناواده! مبارک دي وي درته چې لومړنی لوبغاړی شوي په یوې لوبې کې ۱۰۰۰ منډې کوي. ډېره عالي او ډېره ښه لوبه، روانه یې وساته. " که څه هم دغه نوی ریګارډ د کرکټ د نړیوالې او اسیا د شورا سره رسمي بڼه نلري، خو بیا هم په کرکټ او په خاص ډول د هند د کورني کرکټ په تاریخ کې ثبت شو چې ماتول به یې ښايي لسیزې ونیسي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.